BG
L 73/64
Официален вестник на Европейския съюз
10.3.2023 г.
43) Текстът на точка 167 се заменя със следния текст: „167.
В съответствие с член 85, параграф 3 от Процедурния правилник главните страни могат по изключение да представят доказателства и в съдебното заседание за изслушване на устните състезания.
В подобен случай се препоръчва да се подготвят достатъчно на брой екземпляри (и евентуално неповерителен вариант за встъпилите страни).
Другите страни се изслушват относно допустимостта и съдържанието на доказателствата.“
44) След точка 167 се добавя нов раздел: „Ca.
Участие в съдебно заседание чрез видеоконференция
Ca. 1.
Искане за използване на видеоконференция 167а.
Ако е възпрепятстван да участва физически в съдебното заседание за изслушване на устните състезания, за което е призован, по здравни причини (например поради медицинска пречка лично за него или поради ограничения за пътуване във връзка с епидемия), по съображения за сигурност или по други сериозни съображения (например стачка в сектора на въздушния транспорт), представителят на съответната страна подава с отделна писмена молба мотивирано искане за участие в съдебното заседание за изслушване на устните състезания чрез видеоконференция. 167б.
За да може да бъде целесъобразно обработено от Общия съд, искането трябва да се представи непосредствено след като стане известна причината за възникналата пречка за участие и трябва да съдържа: — точна и подкрепена с доказателства информация за естеството на съответната пречка; — данните на лице за контакт, с което преди съдебното заседание евентуално могат да бъдат извършени технически тестове и тестове за устния превод; — евентуално поредния номер на последното дело, по което представителят е участвал в съдебно заседание чрез видеоконференция пред Общия съд или Съда. 167в.
Всяко искане за използване на видеоконференция се съобщава на другите страни по делото. 167г.
Секретариат уведомява страната, която е направила искането за използване на видеоконференция, както и другите страни по делото, за решението на председателя на състава по това искане. 167д.
Ако искането бъде уважено, техническите служби на Съда на Европейския съюз се свързват с лицето за контакт, чиито данни представителят е посочил предварително в молбата си, за да организират във възможно най-кратък срок техническите тестове и тестовете за устния превод, които представителят задължително трябва да премине. 167е.
Ако тестовете са успешни, съдебното заседание за изслушване на устните състезания може действително да се проведе чрез видеоконференция и страните се уведомяват за това.
Ако тестовете са неуспешни, страните се уведомяват за последиците във връзка със запазването на насроченото съдебно заседание или отлагането му. Ca. 2.
Технически условия 167ж.
Използването на видеоконференция за съдебните заседания за изслушване на устните състезания изисква високо качество на звука и изображението и идеална стабилност на връзката, които се оценяват на теста преди провеждането на заседанието.
Поради това трябва да са изпълнени следните технически изисквания: — разрешават се само връзки, използващи комуникационните протоколи H.323 и SIP.
Протоколите H.323 и SIP се използват специално за видеоконферентни повиквания и осигуряват стабилност и оптимална сигурност на връзките; — не се разрешава използването на софтуерна платформа или друга система за срещи, основаваща се изключително на компютърно приложение; — не се разрешават връзки чрез мобилни устройства като лаптопи, таблети или смартфони.